CELEX: 32013D0790
Language: hu
Date: 2013-12-13 00:00:00
Title: 2013/790/EU: A Tanács határozata ( 2013. december 13. ) a határokat átlépő vízfolyások és nemzetközi tavak védelméről és használatáról szóló egyezmény 25. és 26. cikke módosításának az Európai Unió nevében történő elfogadásáról

21.12.2013   
            
            
               HU
            
            
               Az Európai Unió Hivatalos Lapja
            
            
               L 349/98
            
         A TANÁCS HATÁROZATA
   (2013. december 13.)
   a határokat átlépő vízfolyások és nemzetközi tavak védelméről és használatáról szóló egyezmény 25. és 26. cikke módosításának az Európai Unió nevében történő elfogadásáról
   (2013/790/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 192. cikke (1) bekezdésére, összefüggésben 218. cikke (6) bekezdésének a) pontjával,
   tekintettel az Európai Bizottság javaslatára,
   tekintettel az Európai Parlament egyetértésére,
   mivel:
   
               (1)
            
            
               Az Európai Unió a határokat átlépő vízfolyások és nemzetközi tavak védelméről és használatáról szóló egyezményben (a továbbiakban: az egyezmény) részes fél az egyezmény 1995-ben történt jóváhagyása óta (1).
            
         
               (2)
            
            
               Az egyezmény fő célja, hogy az Egyesült Nemzetek Európai Gazdasági Bizottságának (ENSZ-EGB) tagállamaiban megteremtse a kétoldalú és a többoldalú együttműködés kereteit a határokat átlépő vízfolyások szennyezésének megelőzése és ellenőrzése, valamint a víz ésszerű felhasználásának biztosítása érdekében.
            
         
               (3)
            
            
               Az egyezményben részes felek 2003. évi ülésükön jelezték azon szándékukat, hogy az ENSZ-EGB-régión kívüli államoknak is lehetővé teszik az egyezményhez való csatlakozást annak érdekében, hogy elősegítsék a vízgyűjtő területeken való együttműködést az egész világon.
            
         
               (4)
            
            
               Az ENSZ-EGB egyéb környezetvédelmi egyezményei, többek között a környezeti ügyekben az igazságszolgáltatáshoz való jog biztosításáról szóló egyezmény és az országhatárokon átterjedő környezeti hatások vizsgálatáról szóló egyezmény esetében az ENSZ-EGB-régión kívüli államoknak is lehetőségük van csatlakozni az adott egyezményhez.
            
         
               (5)
            
            
               Az Európai Közösség részt vett a felek 2003. évi ülésén, amelyen elfogadták azt a módosítást, amely minden ENSZ-tagállam számára lehetővé teszi, hogy a felek ülésén megadott jóváhagyással csatlakozzon az egyezményhez.
            
         
               (6)
            
            
               A módosítás azt követően lép hatályba, hogy minden olyan állam és szervezet elfogadja, amely az egyezményben részes fél volt 2003. november 28-án.
            
         
               (7)
            
            
               Az Unió nevében el kell fogadni a módosítást,
            
         ELFOGADTA EZT A HATÁROZATOT:
   1. cikk
   Az Unió elfogadja a határokat átlépő vízfolyások és nemzetközi tavak védelméről és használatáról szóló egyezmény (a továbbiakban: az egyezmény) 25. és 26. cikkének az egyezményben részes felek harmadik ülésén elfogadott módosítását (a továbbiakban: a módosítás), amely az ENSZ valamennyi tagállama számára lehetővé teszi az egyezményhez való csatlakozást.
   A módosítás szövege e határozat mellékletét képezi.
   2. cikk
   A Tanács elnöke kijelöli azt a személyt, aki jogosult az Unió nevében letétbe helyezni az egyezmény 21. cikkének (4) bekezdésében előírt, a módosítást elfogadó okmányt, miáltal az Unió ezt a módosítást magára nézve kötelezőnek ismeri el.
   3. cikk
   Ez a határozat az elfogadásának napján lép hatályba.
   
      Kelt Brüsszelben, 2013. december 13-án.
      
         
            a Tanács részéről
         
         
            az elnök
         
         V. MAZURONIS
      
   
   
      (1)  HL L 186., 1995.8.5., 42. o.
   
      A VÍZEGYEZMÉNY MÓDOSÍTÁSA
      
                  a)
               
               
                  Az egyezmény 25. cikke a (2) bekezdés után a következő új bekezdéssel egészül ki:
                  „3.   Minden olyan, a (2) bekezdésben nem említett állam, amely tagja az Egyesült Nemzetek Szervezetének, a részes felek ülésén megadott jóváhagyással csatlakozhat az egyezményhez. Az érintett államnak a csatlakozási okmányban nyilatkoznia kell arról, hogy az egyezményben részes felek ülésén megkapta a jóváhagyást arra, hogy csatlakozzon az egyezményhez, és meg kell adnia a dátumot, amelyen megkapta a jóváhagyást. Az egyezményben részes felek ülésükön mindaddig nem veszik fontolóra az Egyesült Nemzetek Szervezete tagjainak ilyen csatlakozási kérelmét, amíg ez a bekezdés nem lép hatályba minden olyan állam és szervezet vonatkozásában, amely az egyezményben részes fél volt 2003. november 28-án”.
                  az azt követő bekezdések pedig ennek megfelelően újraszámozásra kerülnek;
               
            
                  b)
               
               
                  A 26. cikk (3) bekezdése az „a 23. cikkben” szavak után a „vagy a 25. cikk (3) bekezdésében” szövegrésszel egészül ki.